শুরু থেকে তাঁর খেলায় পরিচিত ছন্দ ছিল না। একের পর এক ‘আনফোর্সড এরর’ করছিলেন। সাংহাই মাস্টার্সের সেমিফাইনালে স্পেনের রবের্তো বাউতিস্তার কাছে স্ট্রেট সেটে হেরেই গেলেন নোভাক জকোভিচ। ম্যাচের মধ্যে মেজাজ হারাতেও দেখা গেল বিশ্বের এক নম্বর টেনিস তারকাকে।
টুর্নামেন্টে শীর্ষবাছাই হিসাবেই নেমেছিলেন জকোভিচ। শেষ চারের ম্যাচে বাউতিস্তার বিরুদ্ধে ফেভারিট ছিলেন। কিন্তু কোর্টে তাঁর দাপট দেখা যায়নি। পরিবর্তে ম্যাচের শুরু থেকে ভুল করে যাচ্ছিলেন। প্রথম সেট ৪-৬ হেরে যাওয়ার পর আর মাথা ঠাণ্ডা রাখতে পারেননি সার্বিয়ার তারকা। কোর্টের মধ্যে র‌্যাকেট আছাড় মেরে ভেঙে ফেলেন। তারপর এক বল গার্লের কাছ থেকে তোয়ালে চেয়ে নিয়ে নিজেই ভাঙা র‌্যাকেটের টুকরোগুলো পরিষ্কার করেন। কিন্তু সেখানেই জকোভিচের মেজাজ হারানোর শেষ নয়। এরপর তিনি নিজের টি-শার্ট ছিঁড়ে দু’টুকরো করে ফেলেন। চেয়ার আম্পায়ার কার্লোস বার্নার্ডেসের সঙ্গে বারবার তর্কাতর্কিতে জড়িয়ে পড়তেও দেখা গিয়েছে তাঁকে।
ম্যাচের পরও চেয়ার আম্পায়ারের ওপর রাগ কমেনি জকোভিচের। সাংবাদিক বৈঠকে তাঁর কটাক্ষ, ‘‘উনিই তো আজকের সেরা আকর্ষণ। সেটা মনে হয় উনি নিজেও চেয়েছিলেন।’’ কয়েকদিন আগে ১২টি গ্র্যান্ড স্ল্যামের মালিক জানিয়েছিলেন, কোর্টে আরও সংযত, শান্ত হতে চান। টেনিস উপভোগ করতে চান। তবে শনিবার নিজের হতাশা গোপন করতে পারেননি জকোভিচ। কোর্টেই বহিঃপ্রকাশ ঘটিয়ে ফেলেন। বিরক্ত জকোভিচ বলেছেন, ‘‘এটা সেই দিনগুলোর মধ্যে একটা, যেদিন আপনি যেটাই প্রত্যাশা করে থাকুন না কেন বাস্তবে ঠিক তার উল্টোটা ঘটে। তবু বলব এটা আমার কাছে একটা শিক্ষা। প্রত্যেকটা দিনই এখন শিক্ষণীয়। এরকম অভিজ্ঞতার মুখোমুখি হতেই হতো।’’